钦定古今图书集成/理学汇编/文学典/第200卷 > 《跋真仁夫诗卷》前人
## 钦定古今图书集成/理学汇编/文学典/第200卷 > 《跋真仁夫诗卷》前人

“古以王官采诗，子教伯鱼学诗。”诗岂小事哉！古诗远
矣！汉魏以来，音调体制屡变，作者虽不必同，然其佳
者必同。繁浓不如简澹，直肆不如微婉，重而浊不如
轻而清，实而晦不如虚而明，不易之论也。予友真君
仁夫之诗，绝去尘秽，刊落冗腐，简澹而微婉，轻清而
虚明，有唐人半山之思，然为西山先生之子传嫡。
家学问名节，本也，文艺末也。小晏之于临淄，小坡之
于《玉局》，仁夫优之矣！公休之于《涑水》，原明之于申公，
仁夫勉乎哉！